**Приветствие от Н. Пр. Посланик Юрий Щерк, постоянен представител на България към ООН и други международни организации в Женева**

**по повод Националния празник на Република България,**

 **Женева, 4 март 2025 г**

Ваши Превъзходителства,

Уважаеми висши служители и представители на международни организации в Женева,

Уважаеми госпожи и господа,

Скъпи сънародници,

За мен е чест да се обърна днес към вас по повод Националния празник на България, който бележи ключов момент от нашата история. Това е ден за размисъл относно пътя ни като нация и ценностите, които ни обединяват. Отбелязвайки 3 март 1878 г., когато е сключен предварителният мир, слагащ край на Руско-турската война от 1877-78 г. и проправящ пътя към възраждането на българската държава на картата на Европа, си спомняме за непоколебимостта и решителността на българския народ. Припомняме най-трагичните, но и най-ярките страници от нашата история, която е богата на примери за смелост и упоритост, саможертва и съпротива и именно тези качества са оформили нацията ни в това, което е днес. Ние почитаме саможертвата на онези, които са живели преди нас, и се радваме на напредъка, който сме постигнали като нация.

Днес България и Европейският съюз, част от който е страната ни, са изправени пред множество предизвикателства. Продължаващото неоправдано военно нахлуване на Руската федерация в Украйна подложи на изпитание нашата устойчивост и подчерта значението на силните трансатлантически отношения и сътрудничеството в областта на сигурността в рамките на ЕС.

Конфликтът в Близкия изток, многобройните местни и регионални кризи, последиците от изменението на климата, незаконната миграция и значителните предизвикателства пред многостранната система, както я познаваме от края на Втората световна война, изискват от нас да останем единни и да работим заедно за намиране на решения.

В този контекст значението на подкрепата и укрепването на мултилатерализма и неговите институции не може да бъде надценено. Мултилатерализмът позволява на нациите да се изправят пред сложни глобални предизвикателства чрез колективни действия и сътрудничество. Това е инструмент на държавническото поведение и начин на мислене, който подчертава силата, която придобиваме, когато работим заедно. Организацията на обединените нации и други многостранни институции играят ключова роля в справянето с глобалните проблеми.

България остава ангажирана да работи с нашите международни партньори. От насърчаване на справедлив и траен мир и сигурност в съответствие с принципите и правилата на Хартата на ООН до напредък в зачитането и закрилата на правата на човека и в постигането на устойчиво развитие, ние сме отдадени на каузата да допринесем за един по-добър свят за всички.

Днес, когато славим нашето героичното минало и почитаме националната ни идентичност и културно-историческо наследство, нека гледаме и към бъдещето с надежда и вяра. Заедно можем да изградим по-светло и проспериращо бъдеще за всички нас.

Благодаря на всички ви, че сте тук днес, благодаря за вашата подкрепа!